Source: http://inatsisit.gl/lov?rid=%7B1842C080-6EBA-4714-8029-E7676125CCB9%7D
Timestamp: 2018-01-22 04:37:03+00:00

Document:
Ilageeqarneq, upperisaq nassuerutiginninnerlu
§ 1. Ilagiit lutherikkuusut (Kalaallit Nunaanni Ilagiit) oqaluffiat tassaavoq Kalaallit Nunaanni ilagiit naalagaaffiup tapersersugai.
§ 2. Kalaallit Nunaanni Ilagiit Naalagaaffeqatigiinnerup iluani ilagiinnut naalagaaffiup tapersersugaanut ilaavoq, Namminersorlutik Oqartussat ataanniilluni, tassanngalu tapersersugaalluni.
Ilageeqarnermut pingaarnertut akisussaaffik
§ 3. NaalakkersuisutIlageeqarnermi pingaarnertut akisussaasuupput, taakkulu pillugit aalajangersagassanik Biskoppi isumaqatiginiariarlugu aalajangersagaliorsinnaallutik.
Imm. 2. Biskoppi isumaqatiginiareerlugu immikkut ilisimasalinnik inuttaqartunik ataatsimiititalianik pisariaqartitsineq malillugu Naalakkersuisut pilersitsisinnaapput.
§ 4. Naalagiartarnerit ilagiinnullu tunngasunik suliaqarnerit pillugit Biskoppi isumaqatiginiariarlugu aalajangersagassat Naalakkersuisut aalajangersassavaat.
Imm. 2. Naalagiarnermi ileqqorisassat ritualit, tussiutit aamma tussiutit tapiisa akuerineqarlutik atortussanngortinneqarnissaat pillugit Naalakkersuisut Biskoppip innersuussutaa naapertorlugu aalajangersagaliussapput.
§ 5. Kalaallit Nunaat palaseqarfinnut amerlassusaat angissusissaallu Naalakkersuisunit aalajangersarneqartunut aggorneqassaaq.
Imm. 2. Palaseqarfiit tamarmik palasimit oqaluffiup atuagaanik allattuisartuusumit aqunneqassapput, tak. § 15, imm. 1.
Imm. 3. Kalaallinut namminneq piumassuserinngisaminnik Danmarkimi najugaqartariaqartunut naalagiartinneqarnissamik tarnikkullu annikilliuutinik ikiorneqarnissamik neqeroorfigineqassapput.
Biskoppi provstillu
§ 6. Kalaallit Nunaata Biskoppeqarfiani Biskoppip Ilageeqarnermi qitiusumik aqutsineq allaffissornerullu siulersornera isumagisarai biskoppeqarfimmilu provstinik, palasinik ajoqinik ilagiinnullu sinniisaasunik nakkutilliisuulluni.
Imm. 2. Biskoppitut atorfimmut atatillugu biskoppeqarfiup allaffia pilersinneqassaaq.
Imm. 3. Ilagiit assigiinngitsut suleqatigiinneranni Biskoppi Ilagiinnut sinniisuuvoq. Tassunga tunngasunik aalajangersagassanik Naalakkersuisut aalajangersaasinnaapput.
§ 7. Biskoppimik qinersinermi qinersisinnaatitaapput biskoppeqarfimmi ilagiit sinniisaat kiisalu palasit kiffartortut, matumanittaaq palasiugallartut aamma palasit qinersinerup nalaani palasiunerminnit sulinngiffeqarallartut.
§ 8. Biskoppi ilagiit siulersorlugit sulinermini provstinit pingasunit ikiorneqassaaq: Ataaseq Avannaanut, ataaseq Kujataanut aamma ataaseq Qeqqanut Tunumullu provstinit.
Imm. 2. Qeqqanut Tunumullu provstiusoq domprovstiuvoq Biskoppimullu taartaasartuulluni.
Imm. 3. Danmarkimi kalaallinut palasi aaqqissuussaanikkut Qeqqanut Tunumullu provsteqarfimmut atavoq.
Imm. 4. Provsteqarfinni immikkuutaartuni tamani provsteqarfiup allaffia pilersinneqassaaq, taannalu provstip allaffissornikkut sulineranut ikiuutissaaq.
§ 9. Ilagiit sinniisaasa inassuteqaateqareernerisigut provsteqarfiup ingerlatsineranut ukiumoortumik aningaasanut missingersuusiaq provstip suliarissavaa aalajangersakkallu Naalakkersuisunit Biskoppi isumaqatiginiareerlugu aalajangersarneqartut malillugit aningaasanut atugassiissutinut akisussaalluni.
Imm. 2. Provsteqarfiup ingerlatsineranut ukiumoortumik aningaasanut missingersuusiat Biskoppimut ilisimatitsissutitut provstimit nassiunneqassapput.
§ 10. Palasit kiffartortut ukiut allortarlugit Biskoppip palasit ataatsimiinnissaannut aggersartassavai.
Imm. 2. Palasit kiffartortut ataatsimiinnermi najuunnissaminnut pisussaatitaaffeqarput.
Imm. 3. Palasit ataatsimiinneranni palasinik ilinniartitseqqinnerit ingerlaqqillunilu ilinniartitsinerit, pikkorissartitsinerit kiisalu allaffissornikkut anersaakkullu suliassat naammassineqartarneranni paasisimalikkanik paasissutissanillu tunniussueqatigiinnerit ingerlanneqartarput.
Imm. 4. Palasit ataatsimiinnerat aalajangiinissanut piginnaatitaaffiunngilaq.
§ 11. Biskoppipukiumut ataasiarluni ataatsimiinnissamut provstit tamaasa aggersassavai paasissutissanik tunniussueqatigiinnissaq isumasioqatigiinnissarlu siunertaralugit.
Imm. 2. Provstit ataatsimiinnermut atatillugu provsteqarfinni ukiup ingerlasimanera pillugu nalunaarusiamik saqqummiussissapput.
§ 12. Provstit ilagiit sinniisaannut qinersisoqareernerani provsteqarfinni tamani ataatsimeeqqaarnissamut aggersaassapput, taakkunani peqataassapput siulittaasut aamma ilagiit sinniisaanni tamani immikkuutaartuni ilaasortaq ataaseq.
Imm. 2. Provsti ilagiit sinniisaannut inatsisit atuuttut naapertorlugit pisinnaatitaaffiinnik pisussaaffiinnillu ilinniartitsissaaq. Biskoppi ataatsimeeqqaarnerni tamani peqataasinnaavoq.
Imm. 3. Provstit ukiuni qinersiffiusuni ataatsimeeqqaarnerup qanoq ingerlanneqarnissaa pillugu Biskoppi isumaqatiginnissuteqarfigissavaat.
Palasit ajoqillu
§ 13. Palasit ajoqillu maleruagassat atorfimmut atuuttut ilumooqqissaarlutik malissavaat, sulitillutillu sulinngikkaluarlutilluunniit atorfiup ataqqinassusianut tatiginassusianullu piumasarineqartut malillugit nikagisassaanngitsumik pissuseqassallutik.
§ 14. Palasi ajoqilu suliassaminnik isumaginninnerminni, matumanittaaq nalunaajaanermini, tarnikkut annikilliuutinik ikiuinermini ilinniartitsinerminilu, ilagiit sinniisaannit pituttugaanngilaq.
§ 15. Palaseqarfimmi arlalinnik palaseqarsimappat palasit kiffartortut ilaat ataaseq taakku akornannit palaseqarfimmi atuagarsuarnik allattuisutut Biskoppip toqqassavaa, ukiut sisamat tikillugit atasussatut.
Imm. 2. Palaseqarfimmi palasi ataasiinnaatillugu, taassuma atuagarsuarnut allattuineq isumagissavaa.
Imm. 3. Palasip atuagarsuarnik allattuisup akisussaaffigaa palaseqarfimmi allaffissorneq pingaartumillu atuagarsuit allattuiffigineqarnissaat, ilagiinni suliassat aaqqissuunneqarnerat, matumanittaaq naalagiarnerit palasit akornanni agguataarnissaat, piareersimasut piffissalersornerisa aalajangersarneqarnerat aamma aningaasanik aqutsineq.
Imm. 4. Naalakkersuisut Biskoppi isumaqatigiinniareerlugu palaseqarfiup ingerlatsinissaa pillugu aalajangersagaliussapput.
Ilagiit sinniisaat
§ 16. Ilagiit sinniisaanni ilaasortaapput ilagiit sinniisaattut qinikkat kiisalu sumiiffimmi ajoqi ajoqilluunniit aamma palasi palasilluunniit kiffartortut sumiiffimmi tassani najugaqartut.
Imm. 2. Ilaasortat qinikkat amerlassusaat tamatigut palasit ajoqillu amerlassusaannit amerlanerujuaannassapput, taamaanngippallu ajoqi kingulliulluni atorfinittoq peerneqartassaaq. Taannali ilagiit sinniisaasa ataatsimiinneranni peqataasinnaatitaavoq, taasisinnaatitaananili.
Imm. 3. Palasit kiffartortut palaseqarfimmi najugaqarfiginngisaminni tamarmiusuni taasisinnaatitaanatik ilagiit sinniisaasa ataatsimiinneranni peqataasinnaatitaapput.
Imm. 4. Provsti provsteqarfimmi tamarmiusumi taasisinnaatitaanani ilagiit sinniisaasa ataatsimiinneranni peqataasinnaatitaavoq.
Imm. 5. Biskoppi biskoppeqarfimmi tamarmiusumi taasisinnaatitaanani ilagiit sinniisaasa ataatsimiinneranni peqataasinnaatitaavoq.
§ 17. Qinersinerup kinguninnguatigut palasip atuagarsuarnik allattuisup imaluunniit sumiiffimmi ajoqip sulissutiginninneratigut ilagiit sinniisaat ataatsimiissapput qinersillutillu siulittaasumik, siulittaasup tullianik allatsimillu ukiumi ataatsimi atasussanik. Tamatuminnga nalunaarut aamma ilaasortanut tamarmiusunut kiisalu ilaasortatut qinigaasut sinniisussaannut nalunaarsuiffik palasimit atuagarsuarnik allattuisumit provstimut Biskoppimullu nassiunneqassapput.
Imm. 2. Ilagiit sinniisaat ukiumut minnerpaamik marloriarlutik ataatsimiittassapput aammalu ataatsimiittassallutik minnerpaamik ilaasortap ataatsip tamanna piumasarippagu.
Imm. 3. Taasineq aalajangerneqartassaaq taasisut nalinginnaasumik amerlanerussuteqarnerat naapertorlugu. Ilagiit sinniisaat ataatsimiinnermi aalajangiisinnaassuseqarput ilaasortat minnerpaamik affaat najuuppata. Taasinerit naligiippata siulittaasup taasinera aalajangiisuuvoq.
Imm. 4. Ilagiit sinniisaasa suleriaasissartik namminneq aalajangersassavaat.
§ 18. Ilagiit sinniisaasa ataatsimiinnerat allattaavinnut allattorneqartassapput.
Imm. 2. Allattaavinni allassimassapput qanga sumilu ataatsimiittoqarnera, kina ataatsimiinnermi najuunnersoq, apeqqutit suut oqaluuserineqarsimanersut kiisalu aalajangiinerit suut pisimanersut.
Imm. 3. Ilaasortap kialuunniit nammineq isummani allaasoq allattaavinnut naatsumik ilanngutitissinnaavaa.
Imm. 4. Allattaavik siulittaasumit allatsimillu atsiorneqarsimassaaq ataatsimiinnermilu tulliuttumi akuersissutigisassatut saqqummiunneqassalluni. Allattaaviup akuerisaasup assilinera provstimut ilisimatitsissutitut nassiunneqassaaq.
§ 19. Ilagiit sinniisaasa aalajangissavaat ilaasortat ilaat suliami ima soqutigisaqartiginersoq sinniisut oqaluuserinninneranni taasissutiginninnerannilu peqataasinnaanani.
Imm. 2. Ilaasortap suliap oqaluuserineqarnerani peqataasinnaanerminut nalornissutaalersinnaasunik peqarnini ilagiit sinniisaannut nalunaarutigissavaa.
§ 20. Ilagiit sinniisaasa palaseqarfimmi oqaluffiit illutaat toqusullu inaat aalajangersakkat Naalakkersuisunit aalajangersarneqartut malillugit nakkutigissavaat. Taakku isumannaatsumik aserfallatsaalinissaat provstip isumagissavaa.
Imm. 2. Init naalagiartarfittut atorneqartut (atuarfiit naalagiartarfiuutigisut) nakkutigineqarnerat kommunip ataatsimiititaliaa susassaqartoq suleqatigalugu pissaaq.
§ 21. Ilagiit sinniisaasa oqaluffinnik toqusullu inaannik sananissamut, aaqqissornissaannut, aserfallatsaaliornissaannut pinnersarnissaannullu kiisalu init naalagiartarfittut atorneqartut (atuarfiit naalagiartarfiuutigisut) aaqqissornissaannut pinnersarnissaannullu siunnersuutit provstimut saqqummiutissavaat.
Imm. 2. Siunnersuutit ilagiit sinniisaasa saqqummiussaat taakku piumasaqarneratigut Biskoppimut Naalakkersuisunullu saqqummiunneqassapput.
§ 22. IIvangiiliup nalunaajaatigineqarnissaata periarfissagissaarnissaa ilagiit sinniisaasa pisussaaffigaat.
§ 23. Ilagiit sinniisaasa palasimut atuagarsuarnut allattuisumut nalunaarnermikkut makku aalajangiiffigissavaat
1) naalagiarnernut aalajangersimasunut piffissaq atugassaq,
2) tussiutit nutaat aamma tussiutit tapiisa akuerisaasut atulersinnissaat,
3) palaseqarfimmi palasip atuagarsuarnik allattuisup inassuteqaateqarnera malillugu ulloq apersortitsivissaq pissutsillu allat apersortitsinermut tunngasut, aamma
4) ilagiinni suliniutit soorlu biibililerineq, meeqqanik inuusuttunillu sammisaqarneq, oqalugiartitsinerit, diakonitut sulineq suliniutillu assingusut aallartinneqarnissaat.
Imm. 2. Palasi ajoqiluunniit ilagiit sinniisaannit akuerineqassapput
1) naalagiarnerni aalajangersimasuni katersuiniartoqarnissaanut, aamma
2) naalagiarnerni aalajangersimasuni imaluunniit ilagiinnut tunngasunik suliaqarnerni naalagiarnermi ileqqorisassanik allanik imaluunniit ritualinik allanik akuerineqarsimasunik siornatigut ilagiinni atorneqartarsimasunit allaasunit atuinissamut.
Imm. 3. Palasi ajoqiluunniit ilagiit sinniisaannit Biskoppimillu akuerineqassapput naalagiarnerni aalajangersimasuni imaluunniit ilagiinnut tunngasunik suliaqarnerni naalagiarnermi ileqqorisani imaluunniit ritualinilu allannguuteqalaartitsisoqassappat imaluunniit tussiutit tussiutillu tapii akuerisaasunit allaanerusut atorneqassappata.
Imm. 4. Apeqqutit suulluunniit ilagiinni sulinermut tunngasut sukumiinerusumik misissugassatut isumaliutigisassatullu piukkunnartut ilagiit sinniisaasa palaseqarfimmi palasi atuagarsuarnik allattuisoq aqqutigalugu Biskoppimut provstimullu saqqummiussinnaavaat.
§ 24. Biskoppip palasinik, ajoqinik pattattunillu ilinniartitseqqinnerit ingerlaqqillunilu ilinniartitsinerit isumagisarai.
Imm. 2. Naalakkersuisut palasinik, ajoqinik pattattunillu ilinniartitseqqinnerit ingerlaqqillunilu ilinniartitsinerit pillugit aalajangersakkanik, biskoppi isumaqatiginiareerlugu aalajangersaasinnaapput.
§ 25. Biskoppip isumagisaraaajoqinik ilinniartitsineq, naalagiartitsinermi aamma ilagiinnut tunngasuni suliaqarnermi, allattukkanik atuaanermi, oqaluttuareqqiinermi allatullu saqqummiussinermi piginnaasassanik ilinniartup pissarsisinneqarnissaanik siunertaqartoq, taamaalilluni ajoqi suliamut ilisimasaqarluni akisussaassuseqarlunilu ilagiinnut inuiaqatigiinnullu tunngatillugu kiffartornermini isumaginnissinnaasunngorlugu.
Imm. 2. Naalakkersuisut ajoqinik ilinniartitsineq, matumanittaaq pikkorissaanermut ataatsimiititaliaq, ilinniartussatut tiguneqarnissamut piumasaqaatit aamma ilinniartitaanerup imarisai annertussusaalu kiisalu ilinniarsimanermut uppernarsaatit pillugit aalajangersaasinnaapput.
§ 26. Biskoppip isumagisaraapattattunik ilinniartitsineq, piginnaaneqarfigalugu pattattutut kiffartornerup, allatigullu ilagiinni nipilersornermi, matumanittaaq erinarsoqatigiinnik siulersuinermi, suliani piginnaasassanik ilinniartup pissarsisinneqarnissaanik siunertaqartoq. Ilinniartitaaneq illoqarfinni nunaqarfinnilu naalagiarnermi nipilersorteqarnerup siuarsaavigineqarneranut iluaqutaassaaq. Ilinniartitaanermi pingaarnersaavoq ilagiinni nipilersornissamut tunngasut.
Imm. 2. Naalakkersuisut pattattunik ilinniartitsineq, matumanittaaq pikkorissaanermut ataatsimiititaliaq, ilinniartussatut akuerineqarnissamut piumasaqaatit, ilinniartitaanerup imarisai annertussusaalu kiisalu ilinniarsimanermut uppernarsaatit pillugit aalajangersaasinnaapput.
§ 27. Naalakkersuisut ilagiit sinniisaanni qinikkatut ullormusiaqartinnissaat, angalanermut najugaqarnermullu aningaasartuutinut taartisiaqartinnissaat kiisalu sulitilluni akissarsiassaraluanik annaasaqarnermut taartisisarnissaat pillugu aalajangersagaliussapput
§ 28. Ilagiit sinniisaasa palasillu aalajangigaat aalajangiinermit sapaatip-akunneri 4-at qaangiutsinnagit provstimut naammagittaalliuutigineqarsinnaapput.
Imm. 2. Provstit aalajangigaat aalajangiinermit sapaatip-akunneri 4-at qaangiutsinnagit Biskoppimut naammagittaalliuutigineqarsinnaapput.
Imm. 3. Biskoppip aalajangigaat aalajangiinermit sapaatip-akunneri 4-at qaangiutsinnagit Kultureqarnermut, Ilinniartitaanermut, Ilisimatusarnermut Ilageeqarnermullu Naalakkersuisoqarfimmut naammagittaalliuutigineqarsinnaapput. Naalakkersuisoqarfiup aalajangiineri inaarutaapput.
§ 29. Inatsisartut inatsisaat ulloq 1. august 2010 atuutilerpoq.
Imm. 2. Peqatigisaanik Ilageeqarneq pillugu Inatsisartut peqqussutaat nr. 15, 28. oktober 1993-imeersoq, aamma provsteqarfinni ataatsimiititalianut il.il. qinersisarneq pillugu Namminersornerullutik Oqartussat nalunaarutaat nr. 30, 27. juni 1994-imeersoq atorunnaarsinneqarput.
Imm. 3. Aalajangersakkat Inatsisartut peqqussutaat imm. 2-mi taaneqartoq naapertorlugu aalajangiunneqartut imaluunniit atuutsinneqartut atortuuinnassapput inatsisartut peqqussutaat manna inatsisartulluunniit peqqussutaat allat malillugit allamik taarserneqarnissamik imaluunniit atortuujunnaarsinneqarnissamik tungaanut.
§ 30. Provsteqarfinni ataatsimiititaliat 1. august 2010-mi atuukkunnaassapput.
Imm. 2. Ilagiinni atorfinitsitsisarnerit pillugit Inatsisartut peqqussutaanni nr. 8, 30. oktober 1998-imeersumi § 11-mi, imm. 2-mi ”provsteqarfinni ataatsimiititaliat” taarserneqassaaq uuminnga ”ilagiit sinniisaat”.
§ 31. Atuutilersitsinerup kinguninnguatigut palasinik atuagarsuarnik allattuisunik nutaanik toqqaasoqassaaq, tak. § 15, imm. 1. Palasit atortuulersitsinerup nalaani pisortaasut palaseqarfimmi palasit allat assigalugit palasitut atuagarsuarnik allattuisutut qinerneqarsinnaapput.
L_nr_09-2010_bemaerk_kn
L_nr_09-2010_betaenk_kn

References: § 1

§ 2

§ 3

§ 4

§ 5
 § 15

§ 6

§ 7

§ 8

§ 9

§ 10

§ 11

§ 12

§ 13

§ 14

§ 15

§ 16

§ 17

§ 18

§ 19

§ 20

§ 21

§ 22

§ 23

§ 24

§ 25

§ 26

§ 27

§ 28

§ 29

§ 30
 § 11

§ 31
 § 15